Jansen, Maharaj draai die lopiekrane oopMarco Jansen op die voorvoet. Foto: Adrian Dennis. “Ons teenstanders kan dalk beter as ons wees, maar hulle is beslis nie dapperder as ons nie.” Só het Ben Stokes gesê toe Engeland ’n paar weke gelede vir Indië met sewe paaltjies geklop het nadat hulle 378 lopies vir ’n oorwinning moes aanteken. Natuurlik sal die Engelse hul onverskrokke benadering in die toetsreeks teen die Proteas wil voortsit. Maar nadat hulle vir 165 lopies in die eerste beurt op Lord’s uitgeboul is, het Marco Jansen en Keshav Maharaj boonop gesorg dat Stokes en Kie ’n doepa van hul eie medisyne inkry. Nadat Dean Elgar (47 lopies) en Sarel Erwee (73 lopies) toegesien het dat die Proteas met ’n stewige begin teen James Anderson en Stuart Broad kon spog, het die Suid-Afrikaners se middelorde teleurgestel. Jack Leach het Aiden Markam (16 lopies) uitgehaal, Stokes het Rassie van der Dussen (19) been voor paaltjies betrap en Kyle Verreynne het ook sy paaltjie teen die Engelse kaptein verloor. Die telbord het van 160/2 in ’n oogwink na 210/6 verander en die Engelse het bloed geruik. Dankie tog vir Jansen en Maharaj wat duidelik besluit het om vuur met vuur te beveg. Die twee boulers het ’n aggressiewe vennootskap van 72 lopies om die sewende paaltjie geniet en hulle het met ’n spul grenshoue die Engelse boulers onder druk geplaas. Teen uitskeityd het die Proteas ’n voorsprong van 124 lopies gehad. Nodeloos om te sê was die res van die span beïndruk met Jansen en Maharaj se blitsige vennootskap. “Danksy daardie goeie vennootskap het ons beslis ’n bietjie momentum aan ons kant. As ons weer met dieselfde geesdrif en energie speel, sal ons die pas in die wedstryd kan aangee,” het Erwee gesê. Engeland 165/10 in 45 boulbeurte: Ollie Pope 73, Kagiso Rabada 5/52 en Anrich Nortjé 3/69 Suid-Afrika 289/7 in 77 boulbeurte: Sarel Erwee 73, Dean Elgar 47 en Ben Stokes 3/53